Bevezetés az ószövetségbe XVII.
Jóel és Jónás
Képzeljünk el egy tél végi olvadást, amely árhullámot indít el a folyón, és áttöri a gátat. Miután az árhullám elvonult, a folyó több nincs beszorítva a gát által, hanem szabadon folyik tovább korábbi medrében. Valami ilyesmihez volt hasonló Illés szolgálata is: prófétaságával utat tört, és századokon keresztül követték őt a próféták. Illéstől számítjuk az „intézményesült” prófétaság korát, a Bibliában található 17 prófétai könyv mind az Illés utáni időszakból ered. Őket összefoglalóan „kanonikus” prófétáknak nevezzük, mert írásuk a kánonban, azaz a Bibliában megtalálható. A következő pár alkalmon őket próbáljuk meg sorra venni.

Azonban még előtte pár szót a prófétákról. Természetesen már a kanonikus próféták előtt is szólt Isten a szolgáit által. Három nagy időszakot különböztethetünk meg a prófétaságon belül. A korai próféták a kivonulástól egészen az Illés előtti időszakig munkálkodtak. Ide sorolhatjuk Sámuelt vagy Nátánt. Próféciáikat nem írtak le – vagy legalábbis azok nem maradt fenn -, így szolgálatukról leginkább a történeti könyvekben található feljegyzések alapján kaphatunk képet. Sokkal inkább azt tudjuk róluk, hogy mit tettek, nem azt, hogy mit mondtak. 
A második nagy korszak a klasszikus prófétaság kora. Ez az Illés utáni időszakot jelöli egészen a babiloni fogságig. Ezen belül is leginkább a 7. és 8. század fontos, a próféták nagy többsége ebben a két évszázadban tevékenykedett. Az ok egyszerű: ez a kétszáz év jelzi azt az időszakot, amelyben Isten ítélet közel volt: Samária Kr. e. 721-ben, Jeruzsálem 586-ban esett el. Az Úr elküldte prófétáit, hogy figyelmeztessék a népet a közelgő ítéletre. A kanonikus próféták többsége is ebben az időszakban szolgált.
A harmadik korszak pedig a fogság alatti és utáni próféták ideje. Isten nem hagyott fel a népével a fogság alatt és után sem: hanem férfiakat választott ki, hogy üzenetét bátran szólják, és terelgessék a fogságból hazatérő népet. Ezékiel, Dániel, Haggeus, Zakariás és Malakiás írásai maradtak fenn ebből az időszakból.
1. Nagy és kispróféták

A prófétákon belül a legszokványosabb megkülönböztetés a nagy- és kisprófétákra való osztás. Az első benyomással ellentétben ez a kifejezés nem a próféták fontosságáról szól. Az ok sokkal prózaibb. Ebben az időben a könyveket tekercsekre írták, a tekercsek hossza (nagysága) adott volt, nem lehetett akármilyen kis tekercset készíteni – ellentétben a mai nyomtatással. Az ún. nagypróféták írásai hosszabbak, kényelmesen kitöltötték a tekercs teljességét. (Csak érdekességképpen: a qumráni nagy Ézsaiás tekercs 730 cm hosszú és 28 cm magas, tehát 35 egymás mellé helyezett A4-es papír nagyságú.) A kispróféták írásai jóval rövidebbek, semmiképpen sem töltöttek volna ki egy tekercset – éppen ezért a tizenkét kisprófétát egy tekercsre írták fel, és innen kapták nevüket.
Fontos, hogy ez megmaradjon bennünk. Mind a kis-, mind a nagypróféták Isten üzenetét hordozták. Értéküket nem a szavaik csiszoltsága adja, hanem az, hogy a Mindenható szólt általuk. Lehet egy próféta csiszoltabb (Ézsaiás), egy másik egyszerűbb (Ámos), de a lényeg közös: az Úr választotta ki őket arra, hogy üzenetét képviseljék. Teljesen mindegy, hogy valaki csak egy fejezetet (Abdiás) vagy hatvanhatot (Ézsaiás) írt, mind Isten szava. Isten üzenete pedig sosem kis dolog. 

A próféták tanulmányozását azt teszi nehézzé, hogy írásaik nem történeti, elbeszélő jellegűek, hanem inkább költőiek. Segítséget jelent, ha tudjuk a történelmi hátteret és utalásokat. (Használjuk bátra a magyarázatokat, amelyek több prófétai könyvhöz is megjelentek.) Ám e nehézségek ellenére se legyintsünk a prófétákra, ne ugorjunk rajtuk keresztül könnyen, ne is gondoljuk, hogy nem éri meg a fáradságot, hogy elmélyüljünk bennünk. Isten szava, egyetlen igéje is felbecsülhetetlenül értékes. 
2. Jóel és Isten félelmetes napja

A prófétákkal való ismerkedést kezdjük Jóel könyvénél. (Kronológiai sorrendben haladunk, és nem a Bibliában található egymásutániság szerint.) Nem könnyű meghatározni a kort, amelyben Jóel prófétált. Könyvében nincs közvetlen utalás se a királyra, se a kortársakra – éppen ezért Jóel próféciáját a legkorábbi (Kr. e. 830) és legkésőbbi (Kr. e. 350) időszakkal egyaránt azonosították. A legésszerűbb becslésnek mégis egy korai, 9. század végi keletkezés tartható. Minden bizonyosság szerint Jóel a déli királyságban, Jeruzsálemben prófétált.
Sokkal egyértelműbb azonban Jóel üzenete: eljön az Úr félelmetes napja! Az Úr napja kifejezés Jóelnél nem a vasárnapra vonatkozik, hanem Isten igazságos és félelmetes ítéletére, amely elér mindenkit, és amely nyomorúságos lesz minden meg nem tért bűnösnek.
„1Az ÚR szava, amely Jóelhez, Petúél fiához szólt. 2Vének, halljátok ezt, és figyeljen a föld minden lakója! Történt-e ilyen a ti időtökben vagy a ti atyáitok idejében? 3Beszéljétek el fiaitoknak, és fiaitok beszéljék el az ő fiaiknak és azoknak fiai a következő nemzedéknek! 4Amit a hernyó meghagyott, megette a sáska. Amit a sáska meghagyott, megette a szöcske, és amit a szöcske meghagyott, megette a cserebogár. 5Ébredjetek föl, részegesek, és sírjatok, jajgassatok mind, ti borivók, a mustért, mert elvétetett az a szátoktól! 6Mert egy nép tört országomra, erős és megszámlálhatatlan. Fogai, mint az oroszlán fogai, és tépőfogai, mint a nőstény oroszláné. 7Pusztává tette szőlőmet, letördelte fügefáimat, mezítelenre hántotta és széjjelszórta, fehérlenek az ágai. 8Keseregj, mint a hajadon, aki gyászba öltözött ifjúsága jegyeséért. 9Kifogyott az étel- és italáldozat az ÚR házából, gyászolnak a papok, az ÚR szolgái.” (Jóel 1,1-9)
Pusztító sáskajárás négy fokozata: „hernyó”, „sáska”, „szöcske”, „cserebogár”. De mindez semmi, csak jelképezi az elkövetkező, igazi ítéletet: 

„1Fújjátok meg a kürtöt a Sionon, és kiáltsatok szent hegyemen! Rémüljön meg az ország minden lakója, mert eljön az ÚR napja, bizony közel van. 2Sötétség és homály napja, felhő és ború napja, mint a hegyekre ráterülő alkonyat! Nagy és hatalmas nép jön, amilyen nem volt kezdettől fogva soha, és nem is lesz többé ezután nemzedékről nemzedékre. 3Előtte tűz emészt, utána láng lobog. Előtte olyan az ország, mint az Éden kertje, utána pedig kietlen pusztaság, semmi sem menekülhet meg előle. … 10Reszket előttük a föld, és megrendülnek az egek. A nap és a hold elsötétedik, a csillagok is elvesztik fényüket. 11És megzendül az ÚR szava serege előtt, mert igen nagy az ő tábora, hatalmas az ő rendeletének végrehajtója. Bizony nagy az ÚR napja, és igen rettenetes! Ki állhat meg akkor?” (Jóel 2,1-3. 10-11)
Az Úr napja nem gyerekjáték. Isten haragjával szembenézni rettenetes dolog. Ott nem lehet majd magyarázkodni, sem Istent kérdőre vonni. Csupán egy módon készülhetünk fel arra a napra: bűnbánattal és megtéréssel.
„12De még most is így szól az ÚR: Térjetek meg hozzám teljes szívetekből, böjtöléssel, sírással és gyászolással. 13Szíveteket szaggassátok meg, ne a ruháitokat, úgy térjetek meg az ÚRhoz, a ti Istenetekhez! Mert könyörületes és irgalmas ő, késedelmes a haragra, nagy kegyelmű, és bánkódik a veszedelem miatt.”

Ne vegyük ezt természetesnek! Az, hogy lehetőség van a megtérésre és Úrhoz való fordulásra, Isten nagy irgalma. Az Ő szeretete hív minket, hogy hagyjuk el útjainkat, és Isten félelmetes napját szemünk előtt tartva számoljunk le bűneinkkel, és kapaszkodjunk Istenbe. A megtérés nem külső beszédből vagy tettekből áll, hanem a szív megtépázásából és őszinte bánkódásból (12-13. v.) Az indíték a megtérésre pedig Isten irgalomban gazdag jelleme (12. v.)

Ám a remény és visszafogadás biztos.

„17A templomcsarnok és az oltár között sírjanak a papok, az ÚR szolgái, és ezt mondják: Légy kegyelmes, URam, népedhez, és ne engedd, hogy szidják örökségedet! Ne példálózzanak velünk a pogányok! Miért mondanák a népek között: Hol van az ő Istenük? 18Féltő szeretetre gyulladt az ÚR a földje iránt, és megszánta népét. … 24Megtelnek a csűrök gabonával, és a sajtók bőven árasztják a mustot és az olajat. 25Kárpótollak benneteket azokért az esztendőkért, amelyeket tönkretett a sáska, szöcske, cserebogár és a hernyó, az én nagy seregem, amelyet rátok küldtem.”

Jóel könyve csodálatra indít Isten iránt: Ő hajlandó megkegyelmezni, és a lázadó népet visszafogadni! Hajlandó bűneiket elvetni, és azokról nem emlékezni. Hajlandó a bűn következményeit semmissé tenni, és jóléttel megajándékozni. Ám Isten legnagyobb áldása mégsem a gabonával teli csűr – hanem Isten Lelkének kiöntése az Ő népére (27-32. v.). 

A könyv Isten népének teljes helyreállításával, az ellenségek legyőzésével ér véget: Isten nem hagyja elveszni népét örökre, sőt uralkodóvá teszi őket! (3,1-21)
3. Jónás és Isten érthetetlen kegyelme

Felületes olvasással könnyen nacionalista módon lehetne értelmezni Jóel könyvét. Azonban Isten nem hagyja megcsúfolni és félreértelmezni üzenetét. Jónás könyve világossá teszi, hogy Isten nemcsak a zsidókat hívja megtérésre. 
Jónás pár évtizeddel Jóel után szolgált, azonban vele ellentétben az északi királyságban. Korának népszerű igehirdetője lehetett, hiszen az általa közvetített üzenet igencsak kellemes volt: 

„25Ő szerezte vissza Izráel határát Hamáttól fogva a puszta tengerig az ÚRnak, Izráel Istenének beszéde szerint, amelyet szólt szolgája, Jónás próféta, Amittaj fia által, aki Gat-Héferből való volt. 26Mert rátekintett az ÚR Izráel igen nagy nyomorúságára, a szabad ember és a rabszolga ínségére, és hogy nincs senki, aki Izráelt megszabadíthatná.” (2Kir 14,25-26)
Azonban Isten megmutatta Jónásnak, hogy a szolgálat nem csupán a szeretem és kedves dolgok megtevéséből áll. Élete legnagyobb próbája elé állította, amikor arra hívta el, hogy az Izráelben gyűlölt asszírok misszionáriusa legyen.

„1Így szólt az ÚR szava Jónáshoz, Amittaj fiához: 2Kelj föl, menj Ninivébe, a nagy városba, és kiálts ellene, mert felhatolt színem elé gonoszságuk! 3Erre fölkelt Jónás, hogy Tarsísba szaladjon az ÚR elől. Lement Jáfóba, és talált ott egy hajót, amely Tarsísba indult. Kifizette az útiköltséget, és beszállt, hogy Tarsísba menjen az ÚR színe elől.”

Jónás tette elsőre nehezen érthető. Ám a könyv végén világossá válik, hogy miért futott az Úr elől:

„1Ez [Ninive megtérése] azonban nagyon nem tetszett Jónásnak, és megharagudott. 2Így imádkozott az ÚRhoz: Ó, URam, hát nem ezt mondtam, amikor még otthon voltam? Azért siettem, hogy Tarsísba fussak, mert tudtam, hogy te kegyelmes és irgalmas Isten vagy, késedelmes a haragra, és nagy a kegyelmed, és a gonoszt is megbánod.” (Jón 4,1-2)

A könyv nagy részében Jónás az „anti-prófétát” testesíti meg. Az Úr mond valamit, ő az ellenkezőjét teszi. Az Úr kegyelmet gyakorol a bűnösnek – Jónás ezt szívből ellenzi. Nem tud elszakadni saját, kis világától és önös érdekeitől, amely Asszíria és Ninive pusztulását kívánná. Nem tud gyönyörködni Istenben, akit Urának nevez.
Legalább három tanulságot levonhatunk Jónás könyvéből. Először is azt, hogy Istent semmi sem állíthatja meg. Ő véghezviszi a tervét, még akkor is, ha az ember próbál ellenszegülni. Isten mindenható és szuverén, éppen ezért lehet imádni és lehet Benne gyönyörködni. Másodszor Jónás története bátorít minket abban, hogy Isten a legalkalmatlanabb embert is tudja használni. Ha Isten nemzeti megtérést adott egy konok, lázadó, az emberek megtérését nem kívánó prédikátor által, akkor Isten téged is használhat. Harmadszor azonban ne mentsük fel könnyen Jónást. Az, hogy a könyv ilyen nyíltan beszél Jónás keményszívűségéről, arra mutat, hogy amikor Jónás később megírta a könyvet, bűnbánattal írta meg, és nem akarta bűnét elfedni. Igaz, hogy Isten használhat alkalmatlan eszközöket, azonban ne kísértsük Istent: Ő nem alkalmatlannak akar látni minket, hanem mint akik gyönyörködünk benne, és kívánjuk a kárhozat felé haladók megtérését.

Jónás könyve egy csodálatos kérdéssel ér véget:

„10Az ÚR pedig azt mondta: Te szánod a bokrot, amelyért nem te fáradtál, és amelyet nem te neveltél, amely egy éjjel felnövekedett, és egy másik éjjel elpusztult, 11és én ne szánjam Ninivét, a nagy várost, amelyben több mint tizenkétszer tízezer ember van, akik nem tudnak különbséget tenni a jobb és a bal kezük között? És sok ott a jószág is!”

Ez kérdés végig hangzik az egész Ószövetségen. Felfedi előttünk Isten jellemét: Ő ne szánja az embert? E kérdésre az igazi választ az Újszövetségben találjuk meg, ahol Isten bűnbocsátó természete a legvilágosabb lesz. Ő nemcsak gyűlöli a bűnt, hanem elhatározza, hogy kegyelméből saját Fiát adja a bűnösért, hogy őket megváltsa, megtisztítsa és megszentelje. Isten szánta a népét, és Fiával ajándékozta meg.
E ponton pedig Jónás könyvének kérdése összeér Jóel könyvének üzenetével. Jézus Krisztus helyreállította Isten és az Ő népe közti kapcsolatot. Isten kárpótolja az esztendőket, amelyet tönkretett a sáska. Ráadásul megajándékozott minket az Ő Szentlelkével, ahogy Jóelnél ígérte. Krisztus mennybemenetele után tíz nappal, pünkösdkor a Szentlélek leszállt az első tanítványokra, és azóta is mindenkire, aki bűneit megbánva Istené lesz. A Szentlélek a mi üdvösségünk biztosítéka és pecsétje. Ezért nem kell félnünk Isten nagy és félelmetes napjától, amely ugyan biztosan eljön – de akik Isten oldalán vannak, azoknak ez az áldás, és nem az átok napja. Ámen.

